เลื่อนต่อ! กสทช. ดองลงมติดีลควบ TRUE-DTAC รอผลกฤษฎีกา
“กสทช.” เลื่อนลงมติพิจารณาคำขอควบรวมกิจการระหว่าง TRUE-DTAC เพื่อรอผลการพิจารณาของคณะกรรมการกฤษฎีกา
“กสทช.” เลื่อนลงมติพิจารณาคำขอควบรวมกิจการระหว่าง TRUE และ DTAC เพื่อรอผลการพิจารณาของคณะกรรมการกฤษฎีกา
14 ก.ย. 2565

ผู้สื่อข่าวรายงานว่า คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ที่ประชุมคณะกรรมการ กสทช.วันนี้ (14 ก.ย.65) เลื่อนการลงมติการพิจารณาคำขอควบรวมกิจการระหว่าง บริษัท ทรู คอร์ปอเรชั่น จำกัด (มหาชน) หรือ TRUE และ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เพื่อรอผลการพิจารณาของคณะกรรมการกฤษฎีกาตามที่ พลเอกประวิตร วงษ์สุวรรณ รักษาการนายกรัฐมนตรี ได้มีคำสั่งให้พิจารณาประเด็นข้อกฎหมายเกี่ยวอำนาจหน้าที่ของ กสทช.ว่ามีสิทธิอนุญาตหรือไม่อนุญาตแผนควบรวมธุรกิจระหว่าง TRUE-DTAC หรือไม่อย่างไร
โดยก่อนหน้านี้ กสทช.มอบหมายให้ นายไตรรัตน์ วิริยะศิริกุล รองเลขาธิการ กสทช. รักษาการแทนเลขาธิการ กสทช. พร้อมด้วย นายสุทธิศักดิ์ ตันตะโยธิน รองเลขาธิการ กสทช.ไปชี้แจงแทน ท่ามกลางกระแสสังคมที่จับตามองการตีความของคณะกรรมการกฤษฎีกา คณะดังกล่าว ในการตีความประกาศของ กสทช. ปี 2561 ว่าขัดหรือแย้งกับ พรบ. องค์กรจัดสรรคลื่นความถี่ และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม (พ.ร.บ.กสทช.) โดยมาตรา 27 (11) ที่ระบุถึงอำนาจหน้าที่ของ กสทช.ว่า “กำหนดมาตรการเพื่อป้องกันมิให้มีการกระทำอันเป็นการผูกขาด หรือก่อให้เกิดความไม่เป็นธรรมในการแข่งขันในกิจการกระจายเสียง กิจการโทรทัศน์ และกิจการโทรคมนาคม” ซึ่งนำไปสู่การตีสถานะทางกฎหมายของ กสทช.ว่ามีอำนาจกำกับดูแลการควบรวมกิจการ หรือ มีหน้าที่เพียงการรับทราบเท่านั้น
อย่างไรก็ตาม ก่อนหน้านี้ ศาลปกครอง ได้วินิจฉัยมาแล้ว ว่า กสทช.มีอำนาจในการกำกับดูแลกับการควบรวมกิจการ ตาม พ.ร.บ.กสทช.
 